অংক নাকি অঙ্ক? পুরষ্কার নাকি পুরস্কার? প্রাণীবিদ্যা নাকি প্রাণিবিদ্যা?  প্রায় সময় এই ধরনের শব্দের বানান নিয়ে মাথা ঘুরপাক খায়। কোনটি সঠিক, কোনটি ভুল, দেখে বুঝার কোনো উপায় নেই। আপাত দৃষ্টিতে দুইটিই সঠিক মনে হলেও মনে সন্দেহ জাগে, আদতেই কি বানান দুইটিই শুদ্ধ?  সত্যি কথা বলতে গেলে, কোনটি সঠিক তা বলার কোনো উপায় নেই, বরং তার চেয়ে শব্দ দুইটিই প্রচলিত বলে বলা যায়। কিন্তু এরপরও আমরা, প্রধানত বাংলাদেশীরা আমাদের লেখার শুদ্ধতা বজায় রাখতে বাংলা একাডেমি প্রদত্ত গৃহীত শব্দই ব্যবহার করি।  অর্থাৎ, একই শব্দের অধিক বানান প্রচলিত থাকতে পারে, তবে বাংলা একাডেমি নিয়মানুযায়ী একটি শব্দই (বিশেষ ক্ষেত্রে একাধিক) শুদ্ধ বলে গণ্য করা হয়।  কিন্তু আমাদের কি আসলেই এভাবে শব্দের শুদ্ধ বানানটি জানা জরুরি? দৈনন্দিন জীবনে ব্যবহারের ক্ষেত্রে বলা যায়, বানান হয়তো তেমন একটি পার্থক্য বা সমস্যা তৈরি করে না। তবে, বিভিন্ন ক্ষেত্রে, যেমন দাপ্তরিক কাজে, বাংলা শব্দের শুদ্ধ বানান জেনে রাখা প্রয়োজন। তাছাড়াও, নিজ মাতৃভাষাকে চেনা আর শুদ্ধ করা তো আমাদেরই দায়িত্ব।  তা যা হোক, অন্যান্য জায়গার মতো উইকিপিডিয়ার মাঝেও একই ব্যাপার লক্ষ্য করেছি। নিবন্ধে বাংলা বানানের বেশ ভুল শব্দ (আক্ষরিক অর্থে, বাংলা একাডেমির গৃহীত শব্দ নয় এমন) পাওয়া যাচ্ছে। অনেকে ভূল ভুল শব্দের বানান লেখতেই ভুল করে বসেন। আমি চাই, উইকিপিডিয়া যেহেতু একটি অন্যতম বড় স্বেচ্ছাসেবী প্রতিষ্ঠান এবং বিশ্বস্ত একটি প্ল্যাটফর্ম, তাই বাংলা বানানের শুদ্ধ জ্ঞান রেখে সকলকে নিবন্ধ সম্পাদনা করা এবং অশুদ্ধ বানান শুদ্ধ করা উচিত।  এই প্রতিবেদনে প্রচলিত শব্দের শুদ্ধ ও অশুদ্ধ বানানের একটি উদাহরণসহ বাংলার শুদ্ধ বানান লেখার কয়েকটি সাধারণ কিন্তু প্রয়োজনীয় নিয়ম উল্লেখ করেছি। এই নিয়মসমূহ বাংলা একাডেমি হতে প্রদত্ত। আশা করি, এই লেখা পড়ে সম্পাদক বাংলা বানানের শুদ্ধতার দিকে নজর দিবেন এবং এতে উইকিপিডিয়ায় বাংলা শব্দের শুদ্ধতা বজায় থাকবে!   দায়ীত্ব - সঠিক নয়  দায়িত্ব - সঠিক  নিয়ম: সংস্কৃত ইন্‌-প্রত্যয়ান্ত শব্দের দীর্ঘ ঈ-কারান্ত রূপ সমাসবদ্ধ হলে সেগুলো ই-কার হয়ে যাবে। (দায়ী + ত্ব = দায়িত্ব) </div>   অহঙ্কার - সঠিক নয়  অহংকার - সঠিক  নিয়ম: সংস্কৃত কোনো শব্দের সন্ধির ক্ষেত্রে ক, খ, গ, ঘ পরে থাকলে পূর্ব পদের অন্তস্থিত ম্‌ এর স্থানে অনুস্বার ব্যবহার করতে হবে।   অংক - সঠিক নয়  অঙ্ক - সঠিক  নিয়ম: নিয়ম ২ এ যদি সন্ধির সময় পূর্ব পদের অন্তস্থিত ম্‌ পরের পদের ক, খ, গ, ঘ এর সাথে সন্ধিবদ্ধ না হয়, তবে ঙ এর স্থানে অনুস্বার হবে না।   কর্ম্য - সঠিক নয়  কর্ম - সঠিক  নিয়ম: রেফের পর ব্যঞ্জনবর্ণের দ্বিত্ব লেখা যাবে না।   আরবী - সঠিক নয়  আরবি - সঠিক  নিয়ম: সকল অতৎসম শব্দে ই-কার এবং ঈ-কারের মধ্যে ই-কার ব্যবহৃত হবে।   এসিড - সঠিক নয়  অ্যাসিড - সঠিক  নিয়ম: বিদেশি শব্দের ক্ষেত্রে এ বা এ-কার বুঝাতে হলে সবসময় অ্যা ব্যবহৃত হবে।   ছোট (আকার) - সঠিক নয়  ছোটো (আকার) - সঠিক  নিয়ম: শব্দের শেষে অ-ধ্বনি থাকলে সেটি ও-কার দিয়ে লেখা হবে।উপরের নিয়মটি অনেকেই বেশ ভুল করেন। এই নিয়মের যুক্তি হলো, আমরা কাল (উচ্চারণঃ কাল্‌) বুঝাতে সময় এবং কাল (উচ্চারণঃ কালো) বোঝাতে অন্ধকার বুঝিয়ে থাকি। তাই, শব্দের অর্থের যাতে ঝামেলা না হয়, তাই কাল (উচ্চারণঃ কালো) এর পরিবর্তে কালো ব্যবহৃত হয়।''   রঙ - সঠিক নয়  রং - সঠিক  নিয়ম: শব্দের শেষে প্রাসঙ্গিক ক্ষেত্রে সাধারণত অনুস্বার ব্যবহৃত হয়।   ষ্টেশন - সঠিক নয়  স্টেশন - সঠিক  নিয়ম: বিদেশি শব্দে "ষ" বর্জনীয়।   ভালোদিন - সঠিক নয়  ভালো দিন - সঠিক  নিয়ম: বিশেষ্য ও বিশেষণ পৃথক শব্দ হিসেবে বসবে।   পুরষ্কার - সঠিক নয়  পুরস্কার - সঠিক  নিয়ম: র-ধ্বনির পর অ, আ ধ্বনির পরে "স" ধ্বনি ব্যবহৃত হয়। তবে, অ, আ ধ্বনি ব্যতীত অন্য ক্ষেত্রে "ষ" ব্যবহৃত হতে পারে।   কৃপন - সঠিক নয়  কৃপণ - সঠিক  নিয়ম: ঋ, র, ষ এর পরে "ণ" বসে।   অপরাহ্ন - সঠিক নয়  অপরাহ্ণ - সঠিক  নিয়ম: প্র, পরা, পূর্ব, অপর এর পরে অহ্ন থাকলে সেটি "ন" হতে "ণ" হবে।  সতর্কতা: ণ এর নিয়ম বা ণত্ব বিধান শুধু তৎসম বা সংস্কৃত শব্দের ক্ষেত্রে প্রযোজ্য!